1 Samuël 1:27 Dit is die laaste dag van 2013. Ons word in ons vers daarby bepaal dat Hanna beklemtoon dat sy gekry het waar sy die HERE om gevra het. Samuël is die kind waar sy so spesiaal vir gebid het. Die HERE word hier as die Hoorder van ons gebede geëer en bely .
Dit is goed om ook vandag daaraan te dink dat die HERE in die afgelope jaar na ons gebede geluister het. Hy het jou gebede verhoor as jy met ‘n opregte hart gebid het.
Dit wil nie sê dat jy alles gekry het wat jy graag wou gehad het nie. Dit beteken nie dat jy dus van siek gesond geword het nie. Dit kan gebeur het maar dit is nie noodwendig so nie. Nogtans het die HERE jou gebed om vergifnis, om die Gees wat jou leer glo en Christus volg, verhoor. Wie opreg bid ontvang dit van die HERE. Die HERE laat niemand wat met belydenis van eie skuld bid met leë hande staan. Nooit nie!!
Wie as bidder in die jaar 2013 geleef het, kan weet dat hy of sy deur Christus offer vrede met God het. Dan kan jy bemoedig die nuwe jaar ingaan. Die HERE is naamlik altyd dieselfde. Hy is uit genade altyd die troue God wat die Hoorder van die gebede is. Jou aan Hom toevertrou, beteken dat jy vol vertroue die nuwe jaar kan begin. Dan mag jy weet: Die HERE is met my. As Hy met jou gaan, kan jou lewe nie stukkend gemaak word nie. Ek wens almal ‘n nuwe jaar in vrede met die HERE wat altyd na Sy kinders luister! Met Sy hart.